
	[bookmark: nev]TÓTH EDINA BRIGITTA
Kémia
BSc, 9. félév
Eötvös Loránd Tudományegyetem
Természettudományi Kar
	






Témavezetők:
	Novák Zoltán
egyetemi adjunktus, ELTE TTK

	Sinai Ádám
doktorandusz, ELTE TTK




Heterogén Cu/Fe katalizátor alkalmazása benzoxazinok szintézisében

Napjainkban a szerves kémiai kutatások egyik legfontosabb irányvonalát az új gyűrűzárási reakciók
kidolgozása képezi. A heterociklusos molekulák változatos szintézisét és funkcionalizálását széles
körben kutatatják a szerves kémia különböző területein. A gyűrűzárási reakciók segítségével különféle
heterociklusos vegyületek állíthatók elő, amelyek közül számos vegyület gyógyszerhatóanyagként,
illetve növényvédő szerként kerül felhasználásra.
Munkám során benzoxazinok előállításának lehetőségeit vizsgáltam heterogén rézkatalizátor
felhasználásával. A laboratóriumunkban korábban már számos reakcióban hatékonynak bizonyult
Cu/Fe katalizátor alkalmazhatóságát vizsgáltam benzoxazinok szintézisére oxidatív gyűrűzárási
reakcióban.
A vizsgálatokhoz elsőként a kiindulási anyagok szintézisét valósítottam meg, ahol egy jól ismert
palládiumkatalizált kapcsolási reakció segítségével 2-(ariletinil)-anilideket állítottam elő. Ezt követően
az oxidatív gyűrűzárásban kapcsolópartnerként jelen lévő jodóniumsók szintézisét végeztem, egy az
irodalomban már jól ismert előállítási reakciót alkalmazva.
A gyűrűzárási reakciókhoz szükséges kiindulási anyagok szintézisét követően, különféle
elektronküldő, illetve elektronszívó csoportokkal szubsztituált benzoxazin származékokat állítottam elő,
vizsgáltam a különböző funkciós csoportok hatását a reakció lefolyására.
Kísérleti eredmények alapján megállapítottam, hogy a korábban már számos reakcióban sikeresen
alkalmazott Cu/Fe katalizátor alkalmas benzoxazinok etinilanilidek és diaril-jodóniumsók oxidatív
gyűrűzárással történő előállításának katalizálására. Munkám során a kiindulási anyagok szintézise után
a reakciónak a körülményeit optimalizáltam, továbbá vizsgáltam a kiindulási anyagokon lévő különböző
funkciós csoportok hatását a reakcióra. A kísérleti eredmények alapján levonható az következtetés, hogy
a kiindulási anyagokban jelenlévő elektronszívó csoportok lassabb reakciót eredményeznek, illetve a
termékek kisebb termeléssel izolálhatóak ezekben az esetekben. Az elektronküldő csoportokkal
rendelkező szubsztituensek esetében a reakció hasonlóan viselkedett, mint a szubsztituenseket nem
tartalmazó kiindulási anyagokkal. A szubsztituensek hatása jelentősebb abban az esetben, ha a
szubsztituensek a jodóniumsón helyezkednek el. Az irodalmi előzmények alapján javaslatot tettünk a
reakció mechanizmusára, aminek igazolása további kutatások tárgyát képezi.



